Drammens Tidende
Store norske leksikon,Samfunn,Medier,Aviser,Norske aviser,Aviser i Viken
Drammens Tidende er en lokalavis som utkommer i Drammen. Avisen ble grunnlagt som Tiden i 1832 og eies av Amedia. Drammens Tidene dekker Drammen, Lier, Øvre Eiker, Asker, Holmestrand, Modum, Sigdal og Krødsherad. Avisen er Amedias eldste avis
Historie Det første Drammens Tidende, som den danske boktrykker Fredrik Carl Ferdinand Rode sto bak, startet opp i 1816. Avisen ble allerede fra starten en torn i øyet på det lokale borgerskap med sine utfall mot embetsmanns veldet og den gamle overklassen. Men det gikk nesten 16 år før den kjente presten, bankmannen og avisgründeren Niels Wulfsberg sammen med sønnen Jacob satte inn sitt borgerlige motstøt. Fra nyttår 1832 kom Tiden ut i Drammen, og allerede året etter måtte Rodes avis gi opp. Her publiserte Henrik Wergeland i 1841 sitt dikt Mig Selv, etter å ha blitt refusert i Morgenbladet.I 1845 overtok Tiden også navnet til den slagne konkurrenten, og i 1851 ble Paul Hjelm-Hansen redaktør i Drammens Tidende. Det ble et kortvarig gjestespill, men den nye redaktøren gjorde et viktig grep som sikret avisen en plass i litteraturhistorien. Han engasjerte unge Aasmund Olavsson Vinje som Kristiania-korrespondent. I nesten åtte år, fram til februar 1859, skrev Vinje nærmere tusen artikler i avisen og markerte seg raskt som en stilsikker nyhetsjournalist og observatør i hovedstaden. Han brøt over tvert ved årsskiftet 1858–59 for å starte Dølen.Etter hyppige redaktørskifter og et opplag på bare rundt 500 aviser, skjedde det i 1897 et viktig eierskifte. Familien Wulfsberg solgte avisen til grosserer Axel Lyche, eieren av Buskeruds Blad. De to avisene innledet et nært samarbeid som ga rask vekst. I 1901 ble Lars Raknerud ansatt som redaktør for de to avisene, som begge var markante talerør for Høyre. Raskt tok han også grep for å utvikle det lokale informasjonsstoffet, og i pressehistorien har han fått sin plass som en av skaperne av den moderne nyhetsjournalistikken.Arbeideravisen «Fremtiden» ble stoppet av tyskerne allerede i august 1940 og kom ikke på gaten igjen før i mai 1945. De to Høyre-avisene ble dermed enerådende som lokalaviser i nedre Buskerud, og de kom opplagsmessig styrket ut av krigen. Etter krigen ble det foretatt store investeringer i teknisk utstyr og et nytt avisbygg i bydelen Åssiden, men etter noen år flyttet mediehuset tilbake til Bragernes sentrum.Da Orkla kjøpte avisbedriften i 1993, ble konserntanken ytterligere utviklet med kjøp av etter hvert sju mindre lokalaviser, samtidig som man satset på nettaviser, lokalradio og lokal-TV. Etter at Orkla i 2006 solgte sine aviser til engelske eiere, fikk det tradisjonsrike mediehuset i Drammen navnet Edda Media Buskerud. Edda Media ble kjøpt opp av Amedia i 2011.Nettavis ble startet 1997, søndagsavis fra 2001 (vedtatt nedlagt 2009) og i 2004 gikk avisen over til tabloidformat. På 2000-tallet er Drammens Tidende bygd ut til et mediehus med avis, nett, radio og lokal-TV og med en høy grad av redaksjonell samordning. Fakta Drammens Tidende: første nr. 21.11.1816, Siste nr. 1.7.1833, deretter opptatt i Tiden. Tiden: første nr. 2.1.1832. Siste nr. 31.12.1844 Skiftet deretter navn til Drammens Tidende 1.1.1845. Siste nr. 31.1.1961, deretter sammenslått med Buskeruds Blad under tittelen Drammens Tidende og Buskeruds Blad. Endret navn til Drammens Tidende fra 2.1.2000. Opplag År Opplag     1920 22 000   1932 20 000   1950 26 313   1960 28 604   1970 33 225   1983 37 179   1998 47 210   2008 39 121   2015 23 579   2020 28 969    Til og med 2015 gjelder opplagstallene papirutgaven. Fra 2020 brukes netto opplagstall for digitalt abonnement og papirabonnement. Kilden er opplagstallene avisene rapporterer til Mediebedriftenes Landsforening (MBL) for andre halvår. Les mer i Store norske leksikon norsk presses historie avis Eksterne lenker Drammens Tidendes nettavis Litteratur Davidsen, Øyvind & Lars Sørensen: Drammens tidende og Buskeruds blad, 1975–81, 2 b.